
КъБР-м и Iэтащхьэ КIуэкIуэ Юрий ИлъэсыщIэм и саулыкъукIэ цIыхухэм
Зэрызахуигъазэр
Ныбжьэгъу лъапIэхэ!
Дэ тхыдэм хыдогъэхьэ 2016 гъэр. Къэрал псоми хуэдэу, ди республикэм и дежкIи ар ауэ жыжьэуи къызэрыгуэкIыу щытакъым.
АрщхьэкIэ, гугъуехь псоми щхьэкIэ къэмынэу, дэ дубзыхуа гъунапкъэхэм дынэсыфащ, экономикэм и зыужьыныгъэм кIэрыдгъэхуакъым, цIыхухэм я пащхьэм щызыхуэдгъэувыжа къалэн псори дгъэзэщIэн тхузэфIэкIащ. Иджырей производствэщIэхэр лажьэу дутIыпщащ, технологие лъагэхэр къыщагъэсэбэп лэжьапIэ IэнатIэхэри къызэдгъэпэщащ. Промышленностымрэ мэкъумэш хозяйствэмрэ жыджэру заужь. ЦIыхухэм я бжыгъэм зэпымыууэ къыхохъуэ. Шынагъуэншагъэ и лъэныкъуэкIэ дызыхуеинухэри зэтедухуащ. Нэрылъагъущ республикэм ущыпсэуну нэхъыфI зэрыхъур, инвесторхэмрэ хьэщIэхэмрэ къызэрыдихьэхыр. А псоми ди цIыхухэм Iэмал къарет фIэщхъуныгъэ яхэлъу къэкIуэнум пэплъэну.
Дэ псоми дигу къинэжынущ блэкI илъэсым дызыхэта нэхъ мыхьэнэшхуэ зиIэ Iуэхухэр. Дэ Iэтауэ дгъэлъэпIащ Къэбэрдей-Балъкъэр Республикэм и Къэралыгъуэр илъэс 95-рэ зэрырикъур.
Жылагъуэр хуабжьу зэрызэщIэгъэуIуар къагъэлъэгъуащ Урысей Федерацэм и Къэрал Думэмрэ щIыпIэ самоуправленэм и органхэмрэ зэрыхахам. Республикэм и цIыху мин 60-м щIигъу хэтащ «Полк уахътыншэ» Урысейпсо хэкупсэ зэщIэхъееныгъэм. Ар и щыхьэтщ ди ТекIуэныгъэ Иныр къытхуэзыхьахэр зэрытщымыгъупщэм.
Ныбжьэгъу лъапIэхэ!
Илъэс къакIуэм дэ жэуаплыныгъэ ин зыпылъ къалэныщIэхэр къытпэщытщ. Дэ пытщэнущ Къэбэрдей-Балъкъэрым зегъэужьынымкIэ комплекс программэу цIыхум хуэгъэза гулъытэр зи купщIэр гъэзэщIэным. Узыншагъэр хъумэным, егъэджэныгъэр дяпэкIи егъэфIэкIуэ-ным, щэнхабзэмрэ спортымрэ дэIыгъыным, псэупIэхэр, социальнэ IэнатIэм и IуэхущIапIэхэр ухуэным ятеухуа лэжьыгъэр дгъэлъэщынущ.
Си фIэщ мэхъу, зэгъусэу дегугъумэ, республикэм и зыужьыныгъэр къызэ- рызэдгъэпэщыфынур, ди мурадхэм- рэ гугъапIэхэмрэ къызэрыдэхъулIэнур. ИлъэсыщIэр нэхъыфI дыдэу тлъагъу гуфIэгъуэщ. Ар дэ къыдогъэблагъэ нэхъыфIым дызэрыхуэкIуэнумкIэ фIэщхъуныгъэ тхэлъу.
Къэбэрдей-Балъкъэрым и цIыхухэм гурэ псэкIэ сохъуэхъу узыншагъэ быдэ, насып, фIыгъуэ яIэну, фIы къазэрехъулIэнур я фIэщ хъууэ псэуну.
ГуфIэгъуэмкIэ сынывохъуэхъу, ныбжьэгъу лъапIэхэ!
2017 ИлъэсыщIэмкIэ!
